Gesprekke het 'n lewe en logika van hul eie, soos drome, skryf DEBORAH STEINMAIR. In gesprekke is daar pouses, struikelings, herhalings, sinne wat nie koers kry nie en dinge wat ongesê bly, maar soos kookkool in die lug hang.
My vriend Gielie sê wanneer hy met homself debatteer en 'n vraag stel, sê hy soms vir homself: "Kan jy asseblief die vraag herhaal?" net om tyd te wen, soos 'n aspirant-skoonheidskoningin voor 'n paneel beoordelaars.
Soms is jou eie geselskap die onderhoudendste, solank jy nie in die openbaar vir jouself vingerwys, teen jou slaap tik, jou hande in die lug gooi, koorsagtig kopskud of dergelike gebare inspan nie. Dan is dit net 'n babatreetjie tot by trollievrou...